b'\n_START_ARTICLE_\nRiku Rinne\n_START_SECTION_\nToiminta\n_START_PARAGRAPH_\nRinteen koulutus- ja nuorisoty\xc3\xb6toiminta on laajentunut vuosi vuodelta ja sis\xc3\xa4lt\xc3\xa4\xc3\xa4 koululaisten el\xc3\xa4m\xc3\xa4nhallintavalistusta kristillisen arvomaailman pohjalta. H\xc3\xa4n tekee vierailuja kaikille kouluasteille (alakoulu, yl\xc3\xa4koulu, lukio, ammattioppilaitokset) ja j\xc3\xa4rjest\xc3\xa4\xc3\xa4 erilaisia koulutuksia opettajille ja opiskelijoille. Rinteen mukaan valtavan suosion ovat saaneet erityisesti vanhempainillat. Rinne on vieraillut puhumassa noin tuhannessa koulussa ja seurakunnissa paitsi kotimaassaan my\xc3\xb6s Ruotsissa, Virossa, Ven\xc3\xa4j\xc3\xa4ll\xc3\xa4 ja Albaniassa. H\xc3\xa4n on kertonut matkallaan ajaneensa riivaajia ulos albanialaisesta noidasta._NEWLINE_Rinteen vakiintuneita ty\xc3\xb6muotoja ovat my\xc3\xb6s Come Home -radio-ohjelma Radio Deiss\xc3\xa4. H\xc3\xa4nen kahta tv-ohjelmaansa on esitetty TV7-kanavalla: Come Home -ohjelma nuorille sek\xc3\xa4 Come Home Kids lapsille. Lis\xc3\xa4ksi on internetiss\xc3\xa4 esitett\xc3\xa4v\xc3\xa4 Come Home Live._NEWLINE_Rinteen mielipiteit\xc3\xa4 roolipeleist\xc3\xa4 ja metallimusiikista on aikoinaan pidetty hyvin konservatiivisina. Rinteen mukaan h\xc3\xa4n ei ole koskaan kritisoinut itse roolipeliharrastusta vaan sanoo sen riippuvan asiasis\xc3\xa4ll\xc3\xb6st\xc3\xa4. My\xc3\xb6s h\xc3\xa4nen mielipiteit\xc3\xa4\xc3\xa4n metallimusiikista ja lasten viihteest\xc3\xa4 on lehdiss\xc3\xa4 suurenneltu._NEWLINE_Rinne kertoo olevansa evankelis-luterilainen, mutta h\xc3\xa4net tunnetaan erityisesti vapaiden suuntien, kuten helluntailaisten piiriss\xc3\xa4 ja h\xc3\xa4n on korostanut armolahjojen merkityst\xc3\xa4._NEWLINE_Vuonna 2003 valmistunut dokumenttielokuva \xc3\x84lk\xc3\xa4\xc3\xa4 pelj\xc3\xa4tk\xc3\xb6 kertoo Rinteest\xc3\xa4 ja muista Nokian her\xc3\xa4tyksen toimijoista. Vuonna 2001 Rinteen teos KK \xe2\x80\x93 Kuolemankauppias valittiin Vuoden kristilliseksi kirjaksi. 2015 Rinne julkaisi kirjoittamansa e-kirjan Kadonneet sankarit ilmaiseksi kotisivuillaan. Syyskuussa 2016 Riku Rinne kertoi Ristin Voitto -lehdess\xc3\xa4, ett\xc3\xa4 h\xc3\xa4n ei ole puhunut saatananpalvonnasta en\xc3\xa4\xc3\xa4 kymmeneen vuoteen.'